Matriekleerder doodgesteek by skoolArgieffoto: Kent Williamson Die polisie het weereens die voorkoms van boeliegedrag by skole veroordeel ná een leerder ŉ ander by ŉ skool doodgesteek het. Lt.kol. Moathse Ngoepe, woordvoerder van die polisie, het gesê albei leerders is 19 jaar oud en verbonde aan die Solomon Mhlangu Hoërskool in Modimolle. “Die leerders [albei matriek] het glo stry gekry toe hulle op die skoolterrein besig was om te dobbel. Hulle is na die hoof se kantoor geneem en terwyl hulle op pad terug klas toe gestap het, het die een leerder die ander een met ŉ skerp voorwerp gesteek,” het Ngoepe gesê. Die leerder is onmiddellik dood. Volgens Ngoepe is die verdagte in hegtenis geneem en sal binnekort in die Modimolle-landdroshof op aanklag van moord verskyn. Die ondersoek duur voort.